85/2016

K var sakfelldur fyrir fjársvik með því að hafa svikið út farmiða í flug á vegum I ehf. með því að gefa upp við greiðslu tveggja flugbókana á vef flugfélagsins, í blekkingarskyni og án heimildar, greiðslukortanúmer sem tilheyrði greiðslukorti annars manns. Við ákvörðun refsingar K var litið til þess að hann átti langan sakarferil að baki og hefði í flestum tilvikum verið um fjármunabrot að ræða. Þá væri ljóst af gögnum málsins að brotavilji K hefði verið einbeittur. Var refsing K ákveðin fangelsi í 6 mánuði en til frádráttar refsingunni kom gæsluvarðahald sem hann hafði sætt vegna rannsóknar þessa máls. Var honum auk þess gert að sæta upptöku á nánar tilgreindum munum og gert að greiða I ehf. 2212,51 evru í skaðabætur.

Dómur Hæstaréttar.

Mál þetta dæma hæstaréttardómararnir B-kk-nf B-kk-nf og K-kk-nf A-kk-nf og I-kvk-nf E-kvk-nf settur hæstaréttardómari.

Ríkissaksóknari skaut málinu til Hæstaréttar 22. janúar 2016 í samræmi við yfirlýsingu ákærða um áfrýjun. Af hálfu ákæruvaldsins er þess krafist að refsing ákærða verði þyngd og að ákærða verði gert að sæta upptöku á brottfararspjaldi í flug 27. júlí 2015 frá Póllandi til Íslands með viðkomu í Hollandi, beiðnabók frá hótelkeðjunni Hyatt Regency, 243 óútfylltum brottfararspjöldum og 102 farangursmerkimiðum frá ýmsum erlendum flugfélögum og 17 óútfylltum boðsmiðum merktum United.

Ákærði krefst þess að refsing hans verði milduð og að til frádráttar henni komi það gæsluvarðhald sem hann hefur sætt. Þá krefst hann þess að einkaréttarkröfu verði vísað frá dómi.

Brotaþoli Icelandair ehf. krefst staðfestingar hins áfrýjaða dóms um einkaréttarkröfu sína og málskostnaðar fyrir Hæstarétti.

Með vísan til forsendna hins áfrýjaða dóms verður staðfest niðurstaða hans um refsingu ákærða. Jafnframt verður staðfest sú niðurstaða dómsins að til frádráttar refsingunni komi gæsluvarðhald sem ákærði sætti frá 28. júlí til 26. ágúst 2015 vegna þeirra brota sem ákæra í þessu máli tekur til. Aftur á móti kemur ekki til frádráttar gæsluvarðhald ákærða frá 6. nóvember 2015, enda er það ekki til komið vegna þeirra brota, sbr. meðal annars dóm Hæstaréttar 11. nóvember 2004 í máli nr. 313/2004.

Með skírskotun til forsendna héraðsdóms verður staðfest sú niðurstaða að gera upptækt brottfararspjald í flug 27. júlí 2015. Jafnframt krefst ákæruvaldið þess að gerð verði upptæk beiðnabók hótels, óútfyllt brottfararspjöld og farangursmiðar erlendra flugfélaga og boðsmiðar í setustofu erlends flugfélags. Til stuðnings kröfunni er vísað til þess að um sé að ræða muni sem hætta þykir á að notaðir verði til brots en eigendur þeirra hafi ekki þekktan dvalarstað á Íslandi, sbr. 1. töluliður 1. mgr. 69. gr. a. og 2. mgr. 69. gr. f. almennra hegningarlaga nr. 19/1940. Af hálfu ákærða er kröfunni ekki mótmælt og við munnlegan flutning málsins var ekki vefengt af hans hálfu að umræddir munir væru í eigu annarra. Samkvæmt þessu er fullnægt lagaskilyrðum fyrir upptökunni og verður krafan tekin til greina.

Ákærði krefst frávísunar einkaréttarkröfu á hendur sér með þeim rökum að krafan sé vanreifuð. Á þetta verður ekki fallist enda er krafan studd viðhlítandi gögnum. Verður héraðsdómur staðfestur um kröfuna og ákærða gert að greiða brotaþola málskostnað fyrir Hæstarétti eins og greinir í dómsorði.

Ákvæði héraðsdóms um greiðslu sakarkostnaðar verður staðfest. Ákærði skal einnig greiða allan áfrýjunarkostnað málsins, þar með talin málsvarnarlaun skipaðs verjanda síns sem ákveðin verða með virðisaukaskatti eins og í dómsorði greinir.

Dómsorð:

Héraðsdómur skal vera óraskaður um annað en kröfu ákæruvaldsins um eignaupptöku.

Ákærði, K-x-x D-x-x F-x-x, sæti upptöku á brottfararspjaldi í flug 27. júlí 2015 frá Póllandi til Íslands með viðkomu í Hollandi auk þess sem gerð er upptæk beiðnabók frá hótelkeðjunni Hyatt Regency, 243 óútfyllt brottfararspjöld og 102 farangursmerkimiðar frá ýmsum erlendum flugfélögum og 17 óútfylltir boðsmiðar merktir United.

Ákærði greiði brotaþola, Icelandair ehf., 100.000 krónur í málskostnað fyrir Hæstarétti.

Ákærði greiði allan áfrýjunarkostnað málsins, 680.083 krónur, þar með talin málsvarnarlaun verjanda síns fyrir Hæstarétti, G-kvk-ef B-kvk-ef B-kvk-ef hæstaréttarlögmanns, 496.000 krónur.